Ego Laurentius, Aboensis sedis ordinandus episcopus et sacrosancto ministerio vestro prædicationis officium suscepturus, confiteor sanctam et ineffabilem trinitatem, patrem, filium et spiritum sanctum, unum Deum naturaliter esse unius subtantiæ, unius naturæ, unius majestatis et virtutis, coæternum patri ac spiritui sancto filium, in tempore de eodem spiritu sancto conceptum et de Maria virgine natum credo, qui passus pro salute hominum ad inferna descendit, indeque victor surgens et in cælos ascendens venturus est in fine seculi, ut reddat singulis secundum opera ipsorum. Præterea instituta ac præcepta quatuor pricipalium synodorum, videlicet Niceni, Constantinopolitani, Ephesini et Calcedonensis, canones quoque synodales et decreta, quæ orthodoxa fides suscepit, me suscipere et prædicare velle confiteor. Hæreses et schismata et quicquid sanæ fidei adversatur condempno et anathematiso. Tibi etiam et privilegio Upsalensis ecclesiæ tuisque successoribus secundum sacros canones et decreta sedis apostolicæ ex sacris canonibus ac legibus promulgata pro scire et posse me obediturum promitto et absque illius consensu nullum me præbere in magnis negotiis vel ordinationibus assensum; pro ejusdem quoque metropolitani publicis et privatis negotiis, studio, consilio, societate me elaboraturum, nisi in eo, quod ad propriam pertinet parochiam meam, profiteor. Et huic professioni meæ coram Deo et sanctis ejus sub testimonio quoque præsentis ecclesiæ subscribo. Datum Upsaliæ anno Domini md primo, ipso die assumptionis Mariæ, meo sub sigillo præsentibus appenso. Et ego Laurentius præfatus manu mea propria hæc subscripsi in majorem evidentiam præmissorum.